
  R E P U B L I K A    H R V A T S K A

 KRAPINSKO-ZAGORSKA ŽUPANIJA

               OPĆINA ĐURMANEC

              OPĆINSKI NAČELNIK
KLASA:370-01/26-01/0001
URBROJ:2140-11-26-2
Đurmanec, 02. rujna 2026.


Na temelju članka 47. Statuta Općine Đurmanec ("Službeni glasnik Krapinsko-zagorske županije" broj 15/21 i 49/24) i članka 16. Odluke o mjerama, kriterijima i postupcima za poticanje rješavanja stambenog pitanja mladih obitelji na području Općine Đurmanec (“Službeni glasnik Krapinsko - zagorske županije” broj 60/25.)  načelnik Općine Đurmanec raspisuje sljedeći 
J A V N I   P O Z I V 

za dodjelu bespovratnih sredstava za poticanje rješavanja 

stambenog pitanja mladih obitelji u 2026. godini

I. PREDMET JAVNOG POZIVA

Predmet ovog Javnog poziva je dodjela bespovratnih sredstava u okviru provedbe mjera kojima se potiče rješavanje stambenog pitanja mladih obitelji u skladu s uvjetima utvrđenim u Odluci o mjerama, kriterijima i postupcima za poticanje rješavanja stambenog pitanja mladih obitelji na području Općine Đurmanec (“Službeni glasnik Krapinsko - zagorske županije” broj 60/25) i u ovom Javnom pozivu, u cilju demografske obnove smanjenja iseljavanja te povećanja broja stanovnika na području Općine Đurmanec. 
Mjere kojima se potiče rješavanje stambenog pitanja mladih obitelji na području Općine Đurmanec: 

· MJERA 1. - Sufinanciranje gradnje obiteljske kuće na području Općine Đurmanec u iznosu do 50% prihvatljivih troškova, a najviše do 4.000,00 eura,
· MJERA 2. - Sufinanciranje kupnje obiteljske kuće/stana na području Općine Đurmanec u iznosu do 50% kupoprodajne cijene, a najviše do 4.000,00 eura,
· MJERA 3. - Financijska pomoć za poboljšanje kvalitete stanovanja ulaganjem u rekonstrukciju obiteljskih kuća kojima se osigurava novi stambeni prostor na području Općine Đurmanec, u iznosu do 50% prihvatljivih troškova, a maksimalno u visini do 3.000,00 eura.
II. PRIHVATLJIVI KORISNICI 

Prihvatljivi korisnici mjera su mlade obitelji pod uvjetom da u svom vlasništvu nemaju drugi stan, obiteljsku kuću, kuću za odmor ili sličan objekt pogodan za stanovanje; da isti nisu prodali, darovali ili na bilo koji drugi način otuđili, odnosno da im kupljena nekretnina ili nekretnina koju grade predstavlja prvu nekretninu za stanovanje na području Republike Hrvatske. 

Mladom obitelji u smislu Odluke, smatra se podnositelj zahtjeva zajedno sa svojim bračnim ili izvanbračnim partnerom i djecom, ako ih imaju, pod uvjetom da barem jedan od bračnih ili izvanbračnih partnera nije stariji od 40 godina na dan raspisivanja ovog Javnog poziva te da svoje stambeno pitanje rješavaju prvi put stjecanjem vlasništva nad nekretninom ili gradnjom/rekonstrukcijom vlastitog objekta. 

Mladom obitelji smatra se i jednoroditeljska obitelj i samohrani roditelj. 
Prihvatljivi korisnici mjera su fizičke osobe, državljani RH kao i strani državljani i osobe bez državljanstva te fizičke osobe koje imaju namjeru trajnog nastanjenja na području Općine Đurmanec s ciljem rješavanja svojeg stambenog pitanja kupnjom stana ili obiteljske kuće, odnosno gradnjom ili rekonstrukcijom obiteljske kuće na području Općine Đurmanec. 
Samci nisu prihvatljivi korisnici mjera propisanih Odlukom. 

Temeljem članka 32. Odluke bespovratna sredstva su jednokratna po Korisniku i kućanstvu/stambenom objektu i ne mogu se kombinirati s drugim mjerama iz Odluke, odnosno jedan korisnik se može javiti samo jednu godinu na javni poziv za kućanstvo/stambeni objekt i na jednu mjeru iz Odluke.
III. POSTUPAK I ROK PODNOŠENJA ZAHTJEVA 

Zahtjevi za dodjelu bespovratnih sredstava podnose se na propisanim obrascima sa pripadajućom dokumentacijom sukladno uputama za prijavitelje iz ovog Javnog poziva, a koji su objavljeni na mrežnoj stranici Općine Đurmanec pod rubrikom “Natječaji i javni pozivi”. 


Zahtjevi za dodjelu bespovratnih sredstava mogu se podnijeti od dana objave ovog Javnog poziva na službenim mrežnim stranicama Općine Đurmanec te na oglasnoj ploči.

Zahtjev za dodjelu bespovratnih sredstava podnosi se isključivo putem pošte preporučeno, u zatvorenoj omotnici uz naznaku: 

OPĆINA ĐURMANEC 

Đurmanec 137, 49 225 Đurmanec 
Jedinstveni upravni odjel 

“ZAHTJEV ZA DODJELU BESPOVRATNIH SREDSTAVA ZA MJERU ___“
 (navesti redni broj mjere za koju se podnosi zahtjev)


Rok za dostavu zahtjeva je 16. studeni 2026. godine ili do dana objave obavijesti o iskorištenosti raspoloživih sredstava i zatvaranja Javnog poziva, ovisno koji uvjet prije nastupi. 


U slučaju iskorištenosti raspoloživih sredstava prije 16. studenoga 2026. godine, Općina Đurmanec će Obavijest o iskorištenosti raspoloživih sredstava i zatvaranju Javnog poziva objaviti na mrežnoj stranici Općine Đurmanec pod rubrikom “Natječaji i javni pozivi”. 


Ukupan raspoloživi iznos sredstava koji se dodjeljuje temeljem ovog Javnog poziva iznosi 20.000,00 eura. 
Nepotpuni i nepravodobno podneseni zahtjevi neće se razmatrati. 


Bespovratna sredstva koja se dodjeljuju temeljem ovog Javnog poziva, jednokratna su po korisniku i kućanstvu/stambenom objektu i ne mogu se kombinirati s drugim mjerama. Podnositelj zahtjeva može podnijeti zahtjev za dodjelu bespovratnih sredstava po ovom Javnom pozivu samo za jednu mjeru. 

IV. POSTUPAK DODJELE BESPOVRATNIH SREDSTAVA

Bespovratna sredstva po ovom Javnom pozivu dodjeljuju se sukladno postupku i kriterijima propisanim Odlukom o mjerama, kriterijima i postupcima za poticanje rješavanja stambenog pitanja mladih obitelji na području Općine Đurmanec (“Službeni glasnik Krapinsko - zagorske županije”, broj 60/25.)
Zahtjevi se odobravaju prema redoslijedu zaprimanja (primitak preporučene pošiljke u poštanskom uredu), ako udovoljavaju uvjetima Javnog poziva, do iskorištenja raspoloživih sredstava. 

U slučaju da nema dovoljno raspoloživih sredstava za odobrenje svih u roku pristiglih zahtjeva koji udovoljavaju uvjetima Javnog poziva, razmatrat će se i odobravati zahtjevi prema redoslijedu zaprimanja zaključno do iskorištenosti raspoloživih sredstava. 
U slučaju naknadnog odustajanja korisnika od dodjele odobrenih bespovratnih sredstava, u razmatranje će se uzeti prvi sljedeći nerazmotreni zahtjev za dodjelu bespovratnih sredstava prema redoslijedu zaprimanja. 
Pravo na bespovratna sredstva ne može ostvariti fizička osoba za koju Povjerenstvo u postupku obrade zahtjeva ustanovi da Općini Đurmanec duguje dospjelu obvezu na ime javnih i/ili nejavnih davanja. 
Obzirom da se zahtjevi odobravaju do iskorištenja sredstava osiguranih u Proračunu Općine Đurmanec za 2026. godinu, u slučaju da podnositelj zahtjeva ostvari pravo na bespovratna sredstva u trenutku kada po Javnom pozivu preostane manji iznos sredstava od pripadajućeg iznosa bespovratnih sredstava, dodijelit će mu se bespovratna sredstva u visini preostalog iznosa osiguranih proračunskih sredstava uz suglasnost podnositelja zahtjeva. 
Nakon provedenog postupka pregleda pristiglih zahtjeva, podnositelji zahtjeva bit će obaviješteni o rezultatima istih dostavom Odluke o dodjeli bespovratnih sredstava, odnosno Odluke o odbijanju zahtjeva, ukoliko isti ne udovoljavaju uvjetima ovog Javnog poziva, u roku od 8 dana od dana donošenja iste. 

Isplata dodijeljenih bespovratnih sredstava izvršit će se po dostavi dokaza o nastalim prihvatljivim troškovima. 
Rezultati Javnog poziva bit će objavljeni na mrežnoj stranici Općine Đurmanec pod rubrikom “Natječaji i javni pozivi” u roku od 30 dana od dana zatvaranja istog. 

V. ZAVRŠNE ODREDBE

Korisnik mjere i članovi njegova zajedničkog kućanstva, dužni su prijaviti prebivalište na adresi obiteljske kuće/stana za čiju su gradnju/kupnju/rekonstrukciju dodijeljena bespovratna sredstva u rokovima propisanim Odlukom, ako isto još nije prijavljeno te zadržati prebivalište na navedenoj adresi najmanje 10 godina od dana sklapanja Ugovora o dodjeli bespovratnih sredstava. 
Ako podnositelj zahtjeva ostvaruje pravo na bespovratna sredstva za prihvatljive troškove iz Odluke iz drugih javnih izvora, nije dopušteno dvostruko financiranje istih što podnositelj zahtjeva jamči Izjavom o nepostojanju dvostrukog financiranja pod materijalnom i kaznenom odgovornošću. Dvostruko financiranje podrazumijeva financiranje istih prihvatljivih troškova iz različitih izvora financiranja kako bi se od svih ostvarila financijska potpora. 

Korisnik sredstava dužan je Općini Đurmanec omogućiti kontrolu namjenskog korištenja dodijeljenih sredstava uvidom u dokumentaciju za pravdanje utrošenih sredstava kojom se dokazuje namjensko korištenje istih te omogućiti očevid sufinancirane nekretnine. 
Općina Đurmanec zadržava pravo provjere i uvida na terenu i prije odobravanja mjere i nakon potpisivanja Ugovora o dodjeli bespovratnih sredstava. 
Kao garanciju za ispunjenje uvjeta propisanih Odlukom, korisnik bespovratnih sredstava dužan je prije zaključenja Ugovora o dodjeli bespovratnih sredstava dostaviti Općini Đurmanec instrument osiguranja u obliku bjanko zadužnice ovjerene od strane javnog bilježnika na iznos koji pokriva iznos odobrenih bespovratnih sredstava uvećanih za 10% radi eventualnih troškova prisilne naplate u korist Općine Đurmanec. 

U slučaju da: 

· korisnik mjere otuđi nekretninu koja čini predmet zahtjeva u roku od 10 godina od dana sklapanja Ugovora o dodjeli financijskih sredstava 

· korisnik mjere i članovi njegova zajedničkog domaćinstva promijene prebivalište u vremenskom periodu do 10 godina od dana sklapanja Ugovora o dodjeli bespovratnih sredstava,
· se utvrdi da korisnik mjere nije priložio vjerodostojnu dokumentaciju ili da prijavljeno stanje u zahtjevu ne odgovara stvarnom stanju,
· je korisnik mjere sredstva koristio protivno namjeni,
· dvostrukog financiranja istih troškova,
· kršenja ugovornih odredbi te jednostranog raskida ugovora. 

Korisnik bespovratnih sredstava dužan je Općini Đurmanec vratiti dodijeljena sredstva uvećana za zatezne kamate najkasnije 90 dana nakon što nastane neispunjenje obveza, u protivnom će se aktivirati instrument osiguranja (bjanko zadužnica). 
Općina Đurmanec zadržava pravo poništenja ovog Javnog poziva te pri tome ne snosi nikakvu odgovornost prema podnositeljima zahtjeva glede troškova sudjelovanja. 
Sve ostale informacije mogu se dobiti u Općini Đurmanec u Jedinstvenom upravnom odjelu.
Popis priloga: 

· Obrazac M – 1

· Obrazac M – 2 

· Obrazac M – 3

· Obrazac 2

· Obrazac 3 

· Obrazac 4 

· Obrazac 5 

· Obrazac 6 









       OPĆINSKI NAČELNIK:

                                                                                         
                   Damir Belošević, dipl. oec.      
DOSTAVITI:
1. www.djurmanec.hr 
2. Oglasna ploča, ovdje

3. Pismohrana, ovdje. 

